[pic] | KOMISIJA EVROPSKIH SKUPNOSTI |

Bruselj, 12.1.2009

COM(2008) 913 konč.

2007/0097 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta o sprejetju Uredbe Evropskega parlamenta in Sveta o skupnih pravilih za dostop do trga avtobusnih prevozov (prenovitev)

2007/0097 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta o sprejetju Uredbe Evropskega parlamenta in Sveta o skupnih pravilih za dostop do trga avtobusnih prevozov (prenovitev)

1. OZADJE

Datum predložitve predloga EP in Svetu (dokument COM(2007) 264 konč. – 2007/0097 COD): | 23. maj 2007. |

Datum mnenja Evropskega ekonomsko-socialnega odbora: | 26. september 2007. |

Datum mnenja Evropskega parlamenta, prva obravnava: | 5. junij 2008. |

Datum predložitve spremenjenega predloga: | 13. junij 2008. |

Datum sprejetja skupnega stališča: | 9.1.2009 |

2. CILJ PREDLOGA KOMISIJE

Cilj predloga, ki ga je Komisija sprejela 23. maja 2007, je določiti skupna pravila za dostop do trga avtobusnih prevozov. Predlog nadomešča dve uredbi, ki se zdaj uporabljata. Eden glavnih ciljev je poenostavitev postopka izdaje dovoljenj za mednarodne linijske prevoze potnikov.

3. PRIPOMBE NA SKUPNO STALIŠČE

3.1. Splošne pripombe na skupno stališče

Skupno stališče se na splošno ravna po predlogu Komisije in vključuje nekatere spremembe, ki jih je predlagal Evropski parlament v prvi obravnavi. Predlog ni sprožil nobenih polemičnih razprav, veliko sprememb v besedilu pa je samo tehničnih.

3.2. Podrobne pripombe Komisije

Skupno stališče v skladu s predlogom Parlamenta na prvi obravnavi (glej predloge sprememb 2, 3, 4, 8, 16, 20, 21, 22, 25) črta navedbe „ponavljajočih se manjših kršitev“. Komisija lahko sprejme ta postopni pristop glede registrov. Skupno stališče in predlog Parlamenta s prve obravnave črtata navedbo o delovnem času pri obveznih pravilih, ki se uporabljajo za kabotažo (predlog spremembe 14); Komisija lahko sprejme ta predlog.

Druge spremembe, ki jih je predlagal Parlament, niso bile vključene v skupno stališče. Razlog za to je deloma v kratkem roku, ki je bil na voljo od sprejetja na prvi obravnavi (5. junij 2008) do političnega dogovora (13. junij 2008).

Med temi predlogi sprememb, ki niso bile vključene v skupno stališče, bi bili med drugim za Komisijo sprejemljivi ali načelno sprejemljivi predlogi glede trajanja postopka za vlogo (7), glede potniške spremnice (11, 12) ali glede možnosti nalaganja denarnih kazni (17, 21). Komisija bi lahko ob takšnem preoblikovanju besedila, ki ne bi postavljalo pod vprašaj varnosti v cestnem prometu, načelno sprejela predloge sprememb o ponovni uvedbi pravila dvanajstih dni v zakonodajo o časih vožnje in počitka[1].

Drugi predlogi sprememb, ki niso bili sprejemljivi ali katerih predlagano besedilo ni bilo sprejemljivo za Komisijo, niso bili vključeni v skupno stališče:

- uvedba ločevanja med različnimi vrstami mednarodnih linijskih prevozov potnikov (predlog spremembe 6);

- črtanje možnosti države članice, da začasno ali za stalno odvzame dovoljenje, če bi bila resno ogrožena obstojnost prevoza, ki se izvaja na podlagi pogodb za opravljanje storitev po javnem naročilu (9);

- razširitev možnosti za lokalni izlet (13);

- navedba direktive o napotitvi delavcev kot pravilu, ki se uporablja za kabotažo (15).

Novi elementi, ki jih uvedlo skupno stališče, se nanašajo zlasti na naslednje:

- uvedba opredelitve mednarodnega prevoza (člen 2, odstavek aa);

- sprememba opredelitve kabotaže za linijske prevoze (člen 2, odstavek e);

- rok veljavnosti licence (člen 4, odstavek 4);

- zahteva, da države članice med postopkom za izdajo dovoljenja za mednarodne linijske prevoze ocenjujejo obstojnost prevoza, ki se izvaja na podlagi pogodb za opravljanje storitev po javnem naročilu, po nediskriminatornih merilih (člen 8, odstavek 4, pododstavek d);

- uvedba novega razloga za neizdajo dovoljenja za mednarodne linijske prevoze, in sicer ko se ugotovi, da glavni namen storitve ni prevoz potnikov med postajališči v različnih državah članicah (člen 8, odstavek 4, pododstavek e);

- uvedba zaščitnih elementov za licenco in overjene verodostojne kopije (Priloga I).

4. SKLEP

Svet je sprejel svoje skupno stališče s kvalificirano večino. Komisija meni, da skupno stališče izraža glavne cilje njenega predloga in ga zato lahko podpre.

[1] Uredba (ES) št. 561/2006 Evropskega parlamenta in Sveta z dne 15. marca 2006 o usklajevanju določene socialne zakonodaje v zvezi s cestnim prometom in spremembi uredb Sveta (EGS) št. 3821/85 in (ES) št. 2135/98 ter razveljavitvi Uredbe Sveta (EGS) št. 3820/85, UL L 102/1, 11.4.2006.